Abel av Danmark

Abel av Danmark (født 9. januar 1218, død 29. juni 1252) var konge av Danmark 1250–1252 og hertug av Slesvig 1232–1252.

Abel var den andre sønnen til kong Valdemar Seier og Berengária av Portugal, og hans brødre var Erik Plogpenning og Kristoffer. Han var gift med Mechtild av Holstein, datter av greve Adolf IV av Holstein i hennes første ekteskap – hun giftet siden med den svenske stormannen Birger jarl. 

Abels kongedømme var det korteste til noen dansk monark. 

 Strid med broren 
Straks hans far kong Valdemar Seier var død i 1241 havnet Abel i strid med sin eldre bror, kong Erik Plogpenning, da han forsøkte å frigjøre hertugdømmet Sønderjylland, det vil si Slesvig. Motsetningene ble enda vanskeligere da han i 1246 tok sine svogre, de holsteinske grevene i forsvar mot den danske konge, sin bror. I den mangeårige borgerkrigen herjet Abel så langt nord i Danmark som til byen Randers, som han lot brenne, og deretter dro han over på øya Fyn. Erik Plogpenning fikk slått tilbake året etter og overrasket Abels festning i Slesvig og tvang Abels unge datter til å flykte «uten så mye som et par sko på beina». Etter en ny kamp i 1250 ble han tvunget til å underkaste seg, og Abels søster Sophie forhandlet fram en fred mellom brødre.

 «Abel af navn, Kain af gavn» 
Da Erik Plogpenning i all fortrolighet besøkte sin bror på hans borg ved fjorden Slien i Sør-Slesvig grep Abel anledningen til å ta kongen til fange og overlot ham til sin kammerherre Lave Gudmundsen og andre som drepte kongen ved å skjære av ham hodet. Liket ble dumpet i Slien. Abel ble utropt som konge av Danmark ved landstinget i Viborg den 1. november 1250. Her sverget Abel og 24 adelsmenn en offisiell ed, «dobbelt tolvter-ed», på at han ikke hadde noe å gjøre med mordet på kongen og var fullstendig uskyldig. Kammerherren ble dog aldri straffet, og folk flest hadde liten tro på den offisielle forklaringen: «Abel af navn, Kain af gavn», ble det sagt.

 Som konge av Danmark 
Som Danmarks konge synes Abel å ha vært den mest dugelige av de tre brødrene selv om han hersket i kun ett og et halvt år. Han skaffet riket raskt fred og ro og utferdiget lov med dette for øye i 1251. Han forsøkte å fremme handelen ved å gi privilegier til hansabyene. 

I 1252 fikk kong Abel høre at de nordfrisiske bøndene, de såkalte «strandfriserne», helt syd i Danmark, ledet av en Sicko Sjaerdema, nektet å betalte skatt. Abel samlet sammen hæren for å straffe dem. Straffaksjonen gikk ikke som forventet, kongens hær led nederlag, og da danskene flyktet ble Able drept av en hjulmaker ved navn Henner på Husumbro i nærheten av Ejdersted den 29. juni 1252.

 Ettermæle 
Folk flest betraktet Abels brå død som Guds straff for brodermordet, og etter at han ble gravlagt i Schleswig domkirke, ble det sagt at munkene hørte merkelige lyder om natten. De ble redde for å gå inn i kirken og kanskje støte på Abels gjenferd. Av den grunn ble han gravd opp og lagt i en våt grav i nærheten av Gottorp slott rett utenfor Slesvig. I folketroen skal Abel fortsatt spøke som «den ville jakt» hvor en mann med svart ansikt på en hvit hest og med glødende hunder jakter over heder og skoger i Slesvig.Hvitfeldt, Arild: Danmarks Riges Krønike, 1595-1603 I parkskogen nord for slottet finnes fortsatt «kong Abels hull», der han ble gravd ned igjen, angivelig med en påle gjennom kroppen som straff for mordet.«Kong Abels hull» Broren Erik Plogpenning ble derimot forsøkt æret som martyr og helgen.Katolsk.no: Den hellige Erik Plovpenning (1216–1250)

Abels yngre bror Kristoffer ble kronet til dansk konge juledag i 1252 i Lunds domkyrka. At Abels sønn Valdemar ikke kom i betraktning, skyldtes at han ble holdt som gissel av erkebiskopen av Köln på denne tiden.

Abels etterkommere hersket som hertuger av Slesvig fram til 1375, ofte i allianse med sine slektninger i Holstein, og de var et konstant problem for den danske trone. Deres styre betydde at Friesland, Holstein og det meste av Slesvig til siste ble skilt fra resten av Danmark.

Abels enke giftet seg i 1261 med den svenske stormannen Birger jarl og døde i 1288.

 Barn 
 Valdemar av Slesvig, død 1257
 Erik av Slesvig, ca. 1240-1272
 Sofia  av Slesvig, ca. 1240-1284
 Abel av Slesvig, 1252-1279

 Referanser 

 Eksterne lenker 

 Svenske Erikskrøniken i original omtaler Abels drap på broren

Kategori:Danske monarker
Kategori:Hertuger av Slesvig

Kategori:Fødsler i 1218
Kategori:Dødsfall i 1252